บจ.โดนพิษจลาจล ทริสยันไม่ลดเกรด
&nbsp;
18 ส.ค. 2554

โพสต์ทูเดย์ — ทริสชี้ยังไม่ถึงเวลาลดเครดิต บจ. ที่ได้รับผลกระทบชุมนุม ยันฐานะการเงินแกร่งมีสภาพคล่องเพียงพอ ยอมรับอุตฯ ท่องเที่ยวเหนื่อยยาวถึงปลายปี 
นายสันติ กีระนันท์ กรรมการผู้จัดการ บริษัท ทริสเรตติ้ง เปิดเผยว่า จากการสำรวจฐานะของบริษัทจดทะเบียน (บจ.) ที่ได้รับผลกระทบจากการชุมนุมและการก่อจลาจลช่วงที่ผ่านมา ทริสพบว่ายังไม่มี บจ. ที่เข้าข่ายว่าจะถูกปรับลดอันดับความน่าเชื่อถือ (เครดิต) ลง
ทั้งนี้ ทริสได้ทดลองทำการคำนวณและสำรวจพบว่าทุกบริษัทยังมีสภาพคล่องเพียงพอ แต่อุตสาหกรรมที่เกี่ยวเนื่องกับการท่องเที่ยวนั้นคงจะต้องเหนื่อยอย่างต่อเนื่องไปจนถึงปลายปีนี้
“เบื้องต้นแม้ยังไม่พบบริษัทที่จะถูกลดเครดิตแต่ก็ยังต้องติดตามสถานการณ์ต่างๆ อย่างใกล้ชิด เพราะเหตุการณ์ที่เกิดขึ้นอาจทำให้บางธุรกิจมีกระแสเงินสดไหลเข้าสะดุดลงบ้าง แต่ก็ไม่น่าจะส่งผลกระทบถึงสถานะการเงินและความสามารถในการชำระหนี้” นายสันติ กล่าว
สำหรับกรณีของบริษัท เซ็นทรัลพัฒนา (CPN) แม้ว่าห้างเซ็นทรัลเวิลด์จะเกิดเพลิงไหม้ซึ่งเป็นทรัพย์สินชิ้นใหญ่สุดของ CPN แต่จากการทดสอบในโมเดลการวิเคราะห์ด้วยการตัดรายได้ที่คาดว่าจะได้รับจากเซ็นทรัลเวิลด์ออกทั้งหมด และไม่สามารถเคลมประกันได้ ก็จะพบว่ายังมีสภาพคล่องที่สามารถประคองตัวเองต่อไปได้และไม่ผิดนัดชำระหนี้ ดังนั้นจึงคงอันดับเครดิตไว้ที่ A+ 
กรรมการผู้จัดการ บริษัท ทริส กล่าวถึงความเสี่ยงที่ประเทศไทยจะถูกลดอันดับเครดิตจากสถาบันจัดอันดับความน่าเชื่อถือชั้นนำของโลกนั้น หากถูกลดเครดิตลงนอกจากต้นทุนทางการเงินเพิ่มสูงขึ้นแล้วยังทำให้กองทุนต่างๆ ที่เข้ามาลงทุนในประเทศไทยก็จะต้องมีการปรับน้ำหนักการลงทุนและขายเงินลงทุนเกิดขึ้น